google/wiki40b huggingface dataset:
Spissvingefluer

Utseende

Små til middelsstore (2-5 mm lange), slanke fluer, ofte rødbrunlige på farge.
Hodet er ganske lite, med middels store fasettøyne og flere kraftige børster. I pannen sitter tre punktøyne (ocelli). Antennene er forholdsvis små, med tre runde ledd og en lang antennebørste (arista) ytterst. Munndelene er av vanlig fluetype og ikke forlenget.
Brystet (thorax) har flere kraftige, lange børster. Oversiden har som oftest mørke lengdestriper.
Vingene er ganske lange og smale, og litt spisse i enden. De har ingen tverrårer (tverribber) i vingene utenom i den innerste fjerdedelen (like ved vingeroten).
Beina er ganske lange og kraftige, med kraftige børster.
Bakkroppen er sylindrisk. Hannens ytre kjønnsorganer er store og bøyd framover under bakkroppen.
Larvene er litt flattrykte, ovale sett ovenfra. Hodet, det fremste thorax-leddet og det siste bakkroppsleddet har lange, trådaktige vedheng.

Levevis

Både de voksne og larvene lever nede på bakken, mellom løvstrø og lignende. Hva de spiser der vet man ikke. Man kan finne voksne fluer året rundt, de er en av de få tovingegruppene som kan være i aktivitet som voksne om vinteren (under snøen).
Namdal tingrett

Namdal tingrett er en førsteinstansdomstol i Frostating lagdømme. Domstolen har kontorsted i Namsos i Trøndelag og rettskretsen omfatter kommunene Flatanger, Fosnes, Grong, Høylandet, Leka, Lierne, Namsos, Namsskogan, Nærøy, Overhalla, Røyrvik og Vikna. Domstolen ledes av en sorenskriver og har i tillegg én tingrettsdommer, én dommerfullmektig og fire funksjonærer.
Vågås kommunevåpen

Vågås kommunevåpen ble godkjent 23. august 1985 og er tegnet av Hans H. Holm, og bearbeidet videre av Olav T. Rybakken.
Bakgrunnen for motivet er bukkerittet over «Gjendinseggen», kjent fra Henrik Ibsens Per Gynt. Ideen om bukkerittet hentet Ibsen fra et lokalt sagn om Gudbrand Glesne. Og denne beretningen fant Ibsen i Peter Christen Asbjørnsens «Høifjeldsbilleder».
Røstlandet

Tettstedet Røstlandet

Røstlandet er også navnet på tettstedet og administrasjonssenteret på Røst. Tettstedet har 374 innbyggere per 1. januar 2016. Tettstedet har et areal på 0,58 km².
Bestefar B

Bestefar B, også kjent som Kaptein B, er en fiktiv person fra Disney-tegneseriene. Han ble skapt av Carl Barks og opptrådte første gang i historien «Onkel Skrues fantastiske elvekappløp», som ble utgitt i Uncle Scrooge goes to Disneyland i august 1957. Han er senere særlig kjent fra italienske historier som leder av B-gjengen.
Bestefar Bs første møte med Skrue McDuck vises i del to av serien om Skrues liv, kalt «Mississippis herre». De møttes på Mississippi i Skrues ungdomsår, da Bestefar B jobba der som elvepirat. Bestefar B dukket også opp i flere senere episoder av Skrues liv-serien.
Bestefar B er grunnlegger av B-gjengen, der hans sønner senere er farsgenerasjonen til den moderne B-gjengen som ofte opptrer i Donald Duck & Co. Bestefar B (som ifølge ham selv står for «Blotøsjti», en feilstavelse for «Blodtørstig») har fangenummer 186-802.
Libyas herrelandslag i fotball

Historie

Laget spilte sin første offisielle landskamp borte mot nabolandet Egypt den 29. juli 1953, en kamp de tapte 10–2. Libya deltok for første gang i VM-kvalifisering i 1970, hvor laget spilte to innledende kvalifiseringskamper mot Etiopia, men tapte sammenlagt 5–3 og gikk ikke videre. Siden Libya ikke har kvalifisert seg til et sluttspill i Verdensmesterskapet, regnes de derfor for å være et av verdens svakere lag i henhold til FIFAs verdensranking.
De har ved et par anledninger deltatt i gruppespill i Afrikamesterskapet, hvor første gang var på hjemmebane i 1982. Deres første deltagelse ble kronet med en respektabel andreplass etter at Libya tapte finalen mot Ghana på straffesparkkonkurranse.
Willy Midelfart

Bakgrunn og arbeid

Willy Midelfart fikk undervisning av Per Krohg og Otte Sköld i Académie Scandinave i Paris 1925-26, og studerte på Statens kunstakademi under Axel Revold 1929–30 og 1939–40 hos Georg Jacobsen.
Midelfart var bereist og leste mye. Han var sosialist, og laget mange illustrasjoner til bevegelsens tidsskrifter, foruten at han illustrerte Arne Garborgs Bondestudentar (1934-utgaven) og Lise Lindbæks Spania og vi (1946).
Hans tidlige verker kunne tyde på en ny idylliker i norsk kunstliv. Rådhusfresken Det gror kan oppfattes som vitalistisk preget, med inspirasjon fra Munchs arbeider, men blir like gjerne forstått som en sosialistisk utopi, og et idealbilde av det framtidige klasseløse samfunnet.
Hans sosiale og politiske engasjement virket inn på kunsten som etter hvert ble sentrert om folks kår og hverdagslige verdighet og krigers elendighet. Blant hans tendens-malerier kan nevnes Politiet angriper (1932). Midelfart ble tatt med på listen over «ukunst» som NS laget som norsk motstykke til tysk «entartethet». 
Verkene finnes blant annet i Nasjonalmuseet og Drammen museum. En minneutstilling ble vist i Kunstnerforbundet i 1976.
De store sjøer

De store sjøer (engelsk: The great lakes, fransk: Grands Lacs) er de fire innsjøene Ontariosjøen, Eriesjøen, Øvresjøen (Lake Superior) og Michigan-Huronsjøen i grenseområdet mellom USA og Canada. Michigansjøen og Huronsjøen har tradisjonelt vært regnet som to separate sjøer, men hydrologisk sett er de én sammenhengende sjø der de to delene forbindes via det åtte kilometer brede og 37 meter dype Mackinacstredet.
Sjøene er den største gruppen med ferskvannssjøer i verden, er en del av verdens største ferskvannssystem. Innsjøene inneholder over 35 000 øyer og er koblet til havet gjennom et system av sluser, kanaler og elver. Imidlertid er slusene for smale for mange skip, noe som har begrenset sjøfarten på sjøene. Til tross for størrelsen, har de en tendens til å fryse til om vinteren.
En mye mindre, sjette innsjø, St. Clairsjøen, mellom Huron og Erie er også en del av det samme ferskvannssystemet, men regnes ikke blant de store innsjøene.
Främmande land

Främmande land er et musikkalbum med Mikael Wiehe, utgitt i 2005.
Geir H. Haarde

Familiebakgrunn og utdannelse

Haardes far, telefonteknikeren Tomas Haarde (1901–1962), flyttet til Island fra Sandeid, helt nord i Ryfylke i Rogaland. Haarde ble født i Reykjavík i 1951, og snakker selv også norsk. Han har bachelorgrad i samfunnsøkonomi fra Brandeis University, mastergrad i internasjonal politikk fra Paul H. Nitze School of Advanced International Studies ved Johns Hopkins University samt mastergrad i samfunnsøkonomi fra University of Minnesota.

Karrière

Før han ble valgt inn i Alltinget fra Reykjavík i 1987, jobbet Haarde som økonom i Islands sentralbank fra 1977 til 1983 og som rådgiver i Finansdepartementet fra 1983 til 1987. Han var formann i Sjálfstæðisflokkurinns ungdomsorganisasjon, Samband ungra sjálfstæðismanna, fra 1981 til 1985. Haarde var senere parlamentarisk leder fra 1991 til 1998, formann i Alltingets utenrikskomité fra 1995 til 1998 og partiets nestleder fra 1998 til 2005. Haarde var finansminister fra april 1998 til september 2005, deretter utenriksminister frem til juni 2006. Han ble enstemmig valgt til partileder for Sjálfstæðisflokkurinn i oktober 2005, etter at Davíð Oddsson trakk seg. 
Haarde ble statsminister etter at Halldór Ásgrímsson trakk seg i 2006, og ledet opprinnelig en koalisjonsregjering mellom sitt eget parti og Framsóknarflokkurinn. Etter alltingsvalget i 2007, hvor Sjálfstæðisflokkurinn fikk økt oppslutning, ledet Haarde en koalisjon mellom Sjálfstæðisflokkurinn og sosialdemokratiske Samfylkingin.
Den 23. januar 2009 annonserte han sin kommende avgang som partileder og statsminister. Etter flere dagers protester mot den islandske regjeringen, og krav om regjeringens avgang, holdt han en pressekonferanse der han både informerte om at han hadde spiserørskreft, og at det vil bli avholdt nyvalg. Sjálfstæðisflokkurinns forslag til valgdag ble 9. mai 2009. Den 26. januar 2009 kunngjorde Haarde at han trakk seg som statsminister, etter en ny uke med daglige protester utenfor regjeringskontorene. Den 1. februar tiltrådte Jóhanna Sigurðardóttir som statsminister,
Freopsis

Utseende

En middelsstor, bred og kraftig, svart trebukk med tallrike, lyse flekker. Antennene er rundt to tredjedeler så lange som kroppen. Pronotum har en kraftig tann nær bakkanten.

Utbredelse

Arten er vidt utbredt i Sentral- og Vest-Afrika.
Nordhumbrisk

Nordhumbrisk, også kjent som ynglis eller inglis, var en dialekt av angelsaksisk som ble snakket kongedømmet Northumbria (angelsaksisk: Norþhymbra rīce). Sammen med mercisk, kentisk og vestsaksisk utgjorde nordhumbrisk en av undergruppene av angelsaksisk i engelsk middelalder før den normanniske erobringen i 1066,
Nordhumbrisk ble talt fra elva Humber i sør (nå innenfor England) til Firth of Forth (nå innenfor Skottland) i nord. I løpet av nordboerne fra de skandinaviske landenes vikinginvasjon fra 800-tallet og utover ble nordhumbrisk sterkt påvirket av norrønt språk. De eldste bevarte angelsaksiske tekstene som er bevart ble skrevet på nordhumbrisk dialekt. Disse er Cædmons hymne og Bedas dødssang. Andre verker, inkludert det meste av Cædmons poesi, har gått tapt. Andre eksempler på denne dialekten er runene på Ruthwell-korset, datert til 700-tallet, fra Drømmen om Kristi kors. Også på nordhumbrisk er Leiden-gåten fra 800-tallet og tekstanmerkningene fra 900-tallet i Lindisfarne-evangeliene.
Vikinginvasjonen og innvandringen av norrønttalende nordboere fra Danmark og Norge førte til en inndeling av nordhumbrisk dialekt til to særegne underdialekter. Sør for elven Tees ble sørlige nordhumbrisk sterkt påvirket av norrønt. Nordlige nordhumbrisk beholdt mange angelsaksiske ord som gikk tapt i den sørlige dialekten, og påvirket utviklingen av engelsk i nordlige England, særlig dialektene i moderne nordøstlige England og sørlige Skottland. Skotsk (eller lavlandsskotsk), inkludert ulsterskotsk i Nord-Irland, og moderne nordlig engelsk, nedstammer fra nordhumbrisk dialekt.

Teksteksempel

Teksteksempelet på nordhumbrisk dialekt er Fadervår. En del skotske og nordhumbrisk folk sier fortsatt /uːr ˈfeðər/ eller /uːr ˈfɪðər/ «our father» og [ðuː eːrt] «thou art».
FADER USÆR ðu arð in heofnu

Sie gehalgad NOMA ÐIN.

Tocymeð RÍC ÐIN.

Sie WILLO ÐIN

suæ is in heofne and in eorðo.

HLAF USERNE of'wistlic sel ús todæg,

and f'gef us SCYLDA USRA,

suæ uoe f'gefon SCYLDGUM USUM.

And ne inlæd usih in costunge,

ah gefrig usich from yfle.
Ronald 8

Ronald 8 er et musikkalbum utgitt av Ronald Holmberg i 2000 på Busk records.
Narycius

Utseende

En middelsstor (ca. 25 millimeter), grønn eller kobberfarget gullbasse. Hannen har to lange, litt flate, vridde horn som gir den et karakteristisk utseende. Oversiden er fint og spredt punktert, på dekkvingene danner punktene litt uregelmessige rader.

Utbredelse

Arten er utbredt i det nordlige India, men er regnet som nokså sjelden.
Charles Doolittle Walcott-medaljen

Charles Doolittle Walcott-medaljen, deles ut av National Academy of Science for å stimulere forskning vedrørende liv og historie i prekambrium og kambrium. Prisen ble innstiftet av Walcott-fondet som en gave fra Mary Vaux Walcott for å hedre ektemannen Charles Doolittle Walcott (1850–1927).
De nordiske innslagene blant pristakerne er to svensker. 1939, A.H. Westergård i , paleontolog ved Sveriges geologiska undersökning og 1992, Stefan Bengtson, nå professor ved Naturhistoriska riksmuseet.
Nazar 1: Timeglass

Nazar 1: Timeglass er den første antologien i Bing & Bringsværds serie Nazar. Temadelen handler om tid og tidsreiser. Boka ble utgitt i 1975, som nummer 250 av Lanterne-bøkene under vignetten Lanterne science fiction av Gyldendal Norsk Forlag med omslag av Peter Haars.
Easy A

Handling

High school-studenten Olive (Emma Stone) lever et feilfritt, begivenhetsløst og kjedelig liv utenfor de populæres rekker, og tilbringer gjerne hele helger hjemme hos foreldrene uten å gjøre noen ting, selv om hun ikke vil innrømme det overfor den populære bestevenninnen Rhiannon (Aly Michalka). Hun forteller nemlig Rhiannon at hun har hatt sex for første med kjæresten – en kjæreste som hun i virkeligheten ikke har, i håp om at det skal spre seg rundt på skolen og at hun dermed ikke blir fullt så utstøtt lenger. Men når den dypt religiøse, populære og usympatiske medeleven Marianne (Amanda Bynes) plukker opp dette, starter det en kjedereaksjon av begivenheter.
En annen medelev, den homofile Brandon (Dan Byrd), oppsøker henne for å ha sex med henne og dermed oppnå et bedre rykte og bli respektert blant de andre medelevenene. Olive forteller ham at hun ikke egentlig hadde sex med den oppdiktede kjæresten, men det skremmer ham ikke bort, snarere tvert imot. På en fest går de to inn på et rom og later som de ligger sammen, mens andre elever står ved døra og hører på. Det Olive ikke hadde forutsett, er at så straks Brandon får større oppmerksomhet og mer respekt, begynner elevene å komme til henne for å bedre sin sosiale posisjon. Så selv om Olive egentlig fortsatt er jomfru, får hun snart stempel på seg for å være en hore, etter at hun mot diverse betalingsmetoder går med på å late som hun har sex med en rekke andre personer.
Olive forsøker desperat å gjenvinne sitt gamle liv, blant annet ved å søke råd fra sine eksentriske foreldrene (Stanley Tucci og Patricia Clarkson), sin favorittlærer (Thomas Haden Church) og en plaget elevrådgiver (Lisa Kudrow), som har vel så mange problemer å stri med selv som de elevene som oppsøker henne. Den eneste som virkelig tror på henne er den sympatiske barndomsvennen Todd (Penn Badgley), som Olive har likt siden de møttes første gang, men ikke tør å innrømme sine følelser ovenfor. Kan Olive overvinne sine demoner og gå tilbake til sitt vanlige liv?

Om filmen

Finansielt ble filmen en suksess – den hadde et budsjett på bare 8 millioner dollar, og spilte inn hele 58 millioner dollar bare i USA og 75 millioner dollar på verdensbasis, noe som dermed betyr at den spilte inn nesten ti ganger budsjettet. Den ble også en stor favoritt hos kritikerne og publikum. På anmeldersiden Rotten Tomatoes ligger Easy A på 85% positive anmeldelser, mens den har et snitt på 7,1 av 10 på brukersiden IMDb etter over 150,000 stemmer.
Yaohai

Yaohai (kinesisk: 瑶海区; pinyin: Yáohǎi Qū) er et bydistrikt i provinsen Anhui i Folkerepublikken Kina. Det ligger i byprefekturet Hefei.
Det har et areal på 189 km² og teller 400.000 innbyggere (2004).
Elizabeth Inglis

Karrière

Inglis ble født Desiree Mary Lucy Hawkins i Colchester, Essex, av Margaret Inglis (født Hunt) og Alan George Hawkins. Filmdebuten hennes kom i 1934 med filmen Borrowed Clothes. Hun hadde deretter en liten rolle i Alfred Hitchcocks De 39 trinn (1935) som Hilary Jordan. I 1939 hadde hun en rolle i den britiske TV-filmen Gaslight før hun spilte Adele Ainsworth i The Letter i 1940. På denne tiden gikk hun under pseudonymet Elizabeth Earl.

Privatliv

Inglis giftet seg med Sylvester «Pat» Weaver, toppsjef i fjernsynsnettverket NBC. Etter giftermålet pensjonerte hun seg fra skuespill. Paret fikk to barn, og datteren Susan ble en filmskuespiller selv under artistnavnet Sigourney Weaver. Et fotografi av Inglis ble brukt i en bortklipt scene av Aliens (1986) hvor hun spiller Ellen Ripleys datter (Ripley ble spilt av Weaver, som var Inglis' datter).
Inglis døde 25. august 2007 i Santa Barbara, California, 94 år gammel.
The Howling

Handling

Karen White er en kvinnelig TV-reporter i Los Angeles som forsøker å avsløre en sex-forbryter som, til hennes store sjokk, viser seg å være en monsterlignende skapning. Hun blir traumatisert etter møtet og hennes lege, Dr. George Waggner, beslutter derfor å sende både henne og ektemannen til et avsidesliggende behandlingssted som kalles "The Colony". Stedet viser seg å være fylt av merkelige mennesker og etter en stund for hun et nytt sjokkerende møte med varulver.
Aprilheksen

Handling

Boken handler om Desirée, som er alvorlig bevegelseshemmet, og hennes tre fostersøstrer, som alle er oppkalt etter «hagasessorna». Ettersom hun ble satt bort til en institusjon som liten på grunn av sin funksjonsnedsettelsen, vet ikke søstrene om henne, men hun kan følge livet deres da hun er en «aprilheks» og kan se gjennom andre skapninger øyne. Hun opplever at enkelte av søstrene har stjålet det livet som var tiltenkt henne.
Melrose-krønikene

Melrose-krønikene er en middelaldersk opptegnelse fra et manuskript som kalles for «Cottonian Manuscript, Faustina B. ix» og oppbevares i dag i British Museum. Det er skrevet av ukjente forfattere, men skriftspor gjør det sannsynlig at det er skrevet av munker på klosteret Melrose Abbey i Skottland. Det er en av de fremste primærkildene til skotsk historie.
Krøniken begynner i året 731, fra der Beda avsluttet, og slutter brått, midt i en setning, i år 1270. Den består av to ulike segmenter. Den første delen går fra år 745 og ender omtrent i år 1140 da Melrose Abbey ble grunnlagt. Denne delen er kompilert fra Den angelsaksiske krønike foruten andre historiske skrifter av Symeon av Durham. Den andre delen begynner i 1140 og ender i 1270. Den består av et originalt arbeid og er ansett av historikere for å ha være mer troverdig enn den første delen. Imidlertid ble det oppdaget i 2002 ytterligere en del som dekker årene fra 1 til 249. Denne delen ble oppdaget i manuskriptet MS Cotton Julius B xiii i British Library.
Krøniken er i dag oppbevart i British Museum i London og antagelig ble manuskriptet fjernet fra klosteret i Melrose under reformasjonen.
I 2014 ble det gjenoppdaget at Krøniken inneholdt den eldste uavhengige redegjørelse av undertegnelsen av Magna Carta ved Runnymede.
Fet prestegård

Fet prestegård ligger like nord for Fet kirke i Akershus.
Før dagens prestegårdsanlegg hadde gården en hovedbygning fra 1760-årene (øverste bilde). Denne ble revet i 1901 da dagens prestegårdsbygning i sveitserstil ble oppført. Bygningen bærer fortsatt preg av sveitserstil, men fasaden og inngangspartiet er noe forenklet i forhold til det opprinnelige.
I prestegårdsområdet er det ellers en rekke spor etter virksomhet i steinalderen, bronsealderen og jernalderen.
Dicheirotrichus gustavii

Utbredelse

Dicheirotrichus gustavii finnes i nord til De britiske øyer, Norden og Baltiske land i Europa, østover i Asia til Sibir og nordvest i Kina. Den er registrert fra Norge.

Utseende

Dicheirotrichus gustavii er 5,2-7,5 mm lang og er gult og svart farget i et broket mønster. Den mangler den korte (avkortede) skutullarstrimlen på dekkvingene. Dekkvingene har også fin kort hårbekledning. (Krever forstørrelse for å se). Antennens fjerde ledd med fine korte hår og en lang børste/børster i spissen.

Levevis

Dicheirotrichus gustavii er vanligst i vegetasjonen nær havstrender. Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er ofte radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
EM i turn for kvinner 2006

Det 26. europamesterskapet i turn for kvinner ble arrangert i 2006, i Volos i Hellas.
Båndsag

Båndsag er en verktøymaskin som hovedsakelig brukes for å dimensjonere trevirke.
Båndsager ble oppfunnet av en engelskmann, William Newberry, som tok patent i 1809. En båndsag består av et langt bøyelig sagblad, sammenloddet med slaglodd og som legges over to hjul hvor det nederste drives av en elektromotor.
Hjulene er belagt med gummi eller lær. Arbeidsstykket legges på et bord og sagbladet skjærer på "nedtur".  Bordet kan være forsynt med utstyr til parallellskjæring eller sirkelskjæring; det kan også ha utstyr som trekker arbeidsstykket fram.
Da kuttbredden er forholdsvis liten, fører det til lite spill av trevirke. Bladets bredde er 3–25 mm, men det finnes store maskiner med blader på 100 mm. Hastigheten er fra 1500–3000 m/min. Hjulene fra 0,6 til 1,5 m i diameter, undtagelsesvis større. På båndsager kan det utføres ulikt skjærearbejde av trevirke, både på langs og på tvers, etter rette og krumme linjer.
Ulempen med båndsager er bladet er tynt. Dersom det ryker kan det skade trevirke og operatør.
Det finnes også båndsåger for stål og metall. Disse sagene har en langsommere hastighet og det er ofte nødvendig med vannavkjøling under arbeidet. Båndsager brukes også i kjøttindustrien, da fortrinnsvis for bruk på frosset slakt, f.eks. oppdeling av en svinekam til koteletter. 
I Norge ble båndsager for trevirke bygget bl.a. ved Myrens Verksted og Falkenberg Maskinfabrik (Jajod).
Min kärlekssång till dig

«Min kärlekssång till dig» er en svensk sang av Lasse Berghagen. Han fremførte den i Melodifestivalen 1974. Den kom på en andreplass, i skyggen av ABBAs vinnersang «Waterloo», som også vant Eurovision Song Contest 1974.
Under fremførelsen av «Min kärlekssång till dig» spilte Berghagen akustisk gitar. Sangen er også kjent under tittelen «Jag har köpt mig en akustisk gitarr».
Berghagens versjon ble utgitt den på singlen Polydor 2052.171. Arrangør var Lasse Samuelsson. Produsent var Kit Sundqvist.
Sangen lå på Svensktoppen i elleve uker i perioden 24. mars-2. juni 1974, og lå blant annet som nummer én.

Norske versjoner

Philip A. Kruse og P. E. Pedersen har skrevet norske tekster. Kruses versjon har tittelen er «En liten sang til deg». Pedersens versjon heter «Kjærlighetssang til deg»

Øvrig

I Melodifestvialen 2008 ble det gjort en humoristisk sketsj i pauseunderholdningsnummeret, hvor Lars Berghagen anklaget Kristian Luuk for å ha forsøkt å stoppe fremførelsen.
Rysy

Rysy (slovakisk Rysy, ungarsk Tengerszem-csúcs, tysk Meeraugspitze) er en fjelltopp i Høye Tatra på grensen mellom Polen og Slovakia. Rysy består av tre fjelltopper: den midtre (2 503 m), nordvestlige (2 499 m) og sørøstlige (2 473). Den nordvestlige fjelltoppen er det høyeste punktet i Polen, mens den høyeste av de tre toppene ligger på den slovakiske siden av grensen.
Silje Wergeland

Musikkarriere

I 2000 etablerte Wergeland det kvinnelige gothic metal-bandet Octavia Sperati. Den 20. juli 2008 annonserte Octavia Sperati at de ville «ta en pause». Den 10. mars 2009 ble det annonsert at sangeren Silje Wergeland ble medlem av det nederlandske rockbandet The Gathering, og erstattet da sangeren Anneke van Giersbergen.

Personlige liv

Wergeland bor i Bergen (per 2019). Hun er i et parforhold med Mads Lilletvedt, trommeslager i de lokale bandenene Hellish Outcast og Sahg.
Mala (Sverige)

Mala er et tettsted i Hässleholm kommune i Skåne län i Sverige. I 2010 hadde tettstedet 217 innbyggere.
Fly on the Wall

Bakgrunn

Albumet ble ikke godt mottatt av kritikere og solgte bare en million kopier da det ble utgitt. Dette sto i serk kontrast til suksessen med deres to foregående album, Back in Black og For Those About to Rock (We Salute You). Singlene «Shake Your Foundations» og «Sink the Pink» skiller seg ut fra resten av albumet, og begge sangene ble inkludert i bandets soundtrack til Stephen King-filmen Maximum Overdrive, kalt Who Made Who. Albumet ble nyutgitt i 2003, som en del av AC/DC Remasters serien.

Video

En video av AC/DC som spiller fem sanger fra albumet, ble utgitt i sommeren 1985. Videoen Fly on the Wall viser bandet som spiller sangene: «Fly on the Wall», «Danger», «Sink the Pink», «Stand Up» og «Shake Your Foundations», i den rekkefølgen, i en liten bar i New York City, kalt The Crystal Ballroom. I baren prøver en fotograf å snike seg inn så han kan ta bilder av bandet, og mens bandet opptrer blir nye figurer introdusert under hver sang, inkludert flere dresskledde menn og en dame under «Danger» og en dame kledd i bare rosa under «Sink the Pink». Tegnefilmfluen fra albumcoveret er også med i videoen på begynnelsen av videoen når bandet går på scenen. Hallomannen, kalt Decadent Dan, sier til et nesten tomt rom: «We've got a very special group for you tonight, so let's give a big Crystal Ballroom welcome to... what's the name of the group again?» Noen bak kamera hvisker, så sier Dan: «AC/DC! What are you guys, some kind of electric company?» Deretter begynner bandet å spille tittelsporet, «Fly on the Wall». Bartenderen, irritert av den høye lyden på hovedriffet, putter øreplugger i ørene sine.